《外弟赵才仲数以书来论诗因作此答之》
宋代·吕本中

君才如长刀，大窾当一割。正须砻其锋，却立望容发。

平生江海念，不救文字渴。茫然揽辔来，六骥仰朝秣。

病夫百无用，念子故疏阔。未能即山林，颇复便裘褐。

前时少年累，如烛今见跋。胸中尘埃去，渐喜诗语活。

孰知一杯水，已见千里豁。初如弹丸转，忽若秋兔脱。

旁观不知妙，可受不可夺。君看掷白卢，乃是中箭筈。

不闻铁甲利，反畏彊弩末。舆薪遵大路，过眼有未察。

君能探虎穴，不但须可捋。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。